
Periinfarktus depolarizációk vizsgálata többkomponensű képalkotó eljárással mikroembolizáció okozta multifokális iszkémiát követően patkányban

Bevezetés: Az ún. periinfarktus depolarizációk (PID-k) klasszikusan az agyi infarktusos területet körülvevő szövetekben terjedő depolarizációs hullámok. A PID-k és a kapcsolt hemodinamikai változások neuronkárosodásban játszott szerepe jól ismert fokális és globális iszkémiás modellekben. Keveset tudunk azonban a PID-k és a kapcsolt vérátáramlás változás jellegéről multifokális iszkémiában. Célul tűztük ki a PID-vel járó membránpotenciál- és hemodinamikai változások idő- és térbeli detektálását multiplex embolizáció során, in vivo állatmodellben.
Módszerek: Kísérleteinket halotánnal altatott, felnőtt hím Sprague-Dawley patkányokon (n=10) végeztük. A multifokális iszkémiát egyoldali a. carotis interna kanülön keresztüli mikrogyöngy-embolizációval (7μM) hoztuk létre. A parietális kéreg felett zárt koponyaablakot készítettünk több komponsensű képalkotó eljárás alkalmazásához. Az ablakot feszültségfüggő festékkel (RH1838) töltöttük fel, melynek fluoreszcenciája a kérgi membránpotenciál változást jelezte. Az agykérget piros, illetve zöld fénnyel világítottuk meg, melyek reflektanciájából a hemoglobin szaturációra és a lokális agyi vértérfogat változásaira következtettünk. Az agyi vérátáramlás meghatározására lézer folt-interferencia kontraszt analízist alkalmaztunk.
Eredmények: Multifokális iszkémia során PID-k sorozata indult az embolizációt követő 5-6 percen belül. A PID-k gyakorisága alapján egy alacsony (<5 ciklus/óra) és egy magas (>5 ciklus/óra) frekvenciájú csoportok különböztettünk meg. Az alacsony frekvenciájú PID-k kizárólag hiperémiás válaszokkal jártak, míg a magas frekvenciájú esetekben leggyakrabban hipoperfúzió volt megfigyelhető, függetlenül a PID centrumától és a terjedés irányától.
Következtetés: A hiperémiával társuló, alacsony frekvenciás PID-k ép neurovaszkuláris csatolásra utalnak, szemben a hipoperfúziós válasszal járó, gyakori PID-kkal, amely inverz neurovaszkuláris csatolást jelez. Ez utóbbi hozzájárulhat az iszkémiás régiók irreverzibilis károsodásához.
Támogatók: NFM, NNF 78902, OTKA K81266, ETT375-04.



